ພິທີຕ້ອນຮັບທ່ານທ່ານເລຂາທິການໃຫຍ່ຄະນະບໍລິຫານງານສູນກາງ
ພັກປະຊາຊົນປະຕິວັດ ລາວ, ປະທານປະເທດ ສປປ ລາວ ບຸນຍັງ ວໍລະຈິດ
ໂດຍໄດ້ຮັບຄຳເຊີນຂອງທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ຫງວຽນຟູຈ້ອງ ແລະ ທ່ານປະທານປະເທດ ຫວຽດນາມ ເຈີ່ນດ້າຍກວາງ, ວັນທີ 25/04 ທ່ານເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດ ລາວ, ປະທານປະເທດ ສປປ ລາວ ບຸນຍັງ ວໍລະຈິດ ເລີ່ມຕົ້ນການຢ້ຽມຢາມສັນຖະວະໄມຕີ ຫວຽດນາມ ຢ່າງເປັນທາງການໃນລະຫວ່າງວັນທີ 25 – 27/04. ທີ່ການພົບປະເຈລະຈາ ພາຍຫລັງພິທີຕ້ອນຮັບທີ່ໄດ້ດຳເນີນໃນຕອນເຊົ້າວັນທີ 25/04, ທ່ານເລຂາທິການໃຫຍ່ ຫງວຽນຟູຈ້ອງ ເນັ້ນໜັກວ່າ:
“ມື້ນີ້, ພັກ, ລັດ ແລະ ປະຊາຊົນ ຫວຽດນາມ ມີຄວາມປິຕິຊົມຊື່ນ ແລະ ພາກພູມໃຈທີ່ສຸດ ທີ່ໄດ້ຮັບຕ້ອນທ່ານເລຂາທິການໃຫຍ່, ປະທານປະເທດ ລາວ ແລະ ຄະນະຜູ້ແທນຂັ້ນສູງພັກ, ລັດ ລາວ ມາຢ້ຽມຢາມສັນຖະວະໄມຕີ ຫວຽດນາມ ຢ່າງເປັນທາງການ, ເຊິ່ງນຳມາໃຫ້ພວກຂ້າພະເຈົ້າອາລົມຈິດອັນເລິກເຊິ່ງແຫ່ງນ້ຳໃຈມິດຕະພາບທີ່ຍິ່ງໃຫຍ່, ຄວາມສາມັກຄີແບບພິເສດ, ສະໜິດຕິດພັນ, ສັດຊື່ບໍລິສຸດ, ໂປງໄສຂອງພັກ, ລັດ ແລະ ປະຊາຊົນ ລາວ. ການຢ້ຽມຢາມຂອງທ່ານ ບຸນຍັງ ວໍລະຈິດ ແມ່ນເຫດການສຳຄັນທີ່ສຸດ, ເຊິ່ງໄດ້ດຳເນີນພາຍຫລັງກອງປະຊຸມໃຫຍ່ຂອງແຕ່ລະພັກ ແລະ ການເລືອກຕັ້ງສະມາຊິກສະພາແຫ່ງຊາດຊຸດທີ 8 ຂອງ ລາວປະສົມຜົນສຳເລັດຢ່າງຈົບງາມ. ພວກຂ້າພະເຈົ້າເຊື່ອໝັ້ນວ່າ: ການຢ້ຽມຢາມ ຫວຽດນາມ ຄັ້ງນີ້ຂອງທ່ານເລຂາທິການໃຫຍ່ ປະທານປະເທດ ລາວ ບຸນຍັງ ວໍລະຈິດ ຈະເປັນຂີດໝາຍສຳຄັນ ປະກອບສ່ວນຊຸກຍູ້ການພົວພັນລະຫວ່າງ 2 ພັກ, 2 ລັດໃຫ້ພັດທະນາຂຶ້ນສູ່ລະດັບ ສູງໃໝ່”.
ທີ່ການພົບປະເຈລະຈາ, ການນຳ 2 ທ່ານໄດ້ແລກປ່ຽນຄຳເຫັນ ແລະ ບັນດາມາດຕະການຊຸກຍູ້ການປະຕິບັນບັນດາຂໍ້ຕົກລົງຂັ້ນສູງຂອງ 2 ພັກ, 2 ລັດປີ 2016 ແລະ ຊຸມປີຕໍ່ໄປຢ່າງມີປະສິດທິຜົນ.
ທ່ານເລຂາທິການໃຫຍ່ ຫງວຽນຟູຈ້ອງ ແລະ ທ່ານເລຂາທິການໃຫຍ່ ປະທານປະເທດ ລາວ ບຸນຍັງ ວໍລະຈິດ ຢັ້ງຢືນ: ບໍ່ວ່າໃນສະພາບການໃດ, 2 ພັກ ແລະ ປະຊາຊົນ 2 ປະເທດ ກໍ່ຈະເຮັດຈົນສຸດຄວາມສາມາດຂອງຕົນ ເພື່ອປົກປັກຮັກສາ ແລະ ເພີ່ມພູນຄູນສ້າງສາຍພົວພັນພິເສດ ຫວຽດນາມ - ລາວ. ການນຳ 2 ທ່ານເຫັນດີເປັນເອກະພາບ ຈະຍູ້ແຮງການພົວພັນຮ່ວມມືຮອບດ້ານ ຫວຽດນາມ - ລາວ ບົນພື້ນຖານເສີມຂະຫຍາຍນ້ຳໃຈເອກະລາດ, ເປັນເຈົ້າຕົນເອງ, ການຮ່ວມມືຢ່າງສະເໝີພາບ ແລະ ຕ່າງຝ່າຍຕ່າງມີຜົນປະໂຫຍດ, ສະຫງວນບຸລິມະສິດໃຫ້ກັນ, ໜູນຊ່ວຍ ແລະ ສ້າງເງື່ອນໄຂສະດວກໃຫ້ກັນ ພ້ອມກັນພັດທະນາ ເພື່ອຄວາມວັດທະນາຖາວອນຂອງແຕ່ລະປະເທດ, ເພື່ອສັນຕິພາບ, ສະຖຽນລະພາບ, ການຮ່ວມມື ແລະ ພັດທະນາຢູ່ ອາຊີຕາເວັນອອກສ່ຽງໃຕ້ ແລະ ໃນໂລກ. 2 ຝ່າຍເນັ້ນໜັກວ່າ ຈະສືບຕໍ່ຍົກສູງຄຸນນະພາບບັນດາການເຄື່ອນໄຫວແລກປ່ຽນທິດສະດີ ແລະ ພຶດຕິກຳຕົວຈິງກ່ຽວກັບການກໍ່ສ້າງພັກ; ສົມທົບກັນຈັດຕັ້ງບັນດາການເຄື່ອນໄຫວສະເຫຼີມສະຫຼອງ 55 ປີແຫ່ງວັນສ້າງຕັ້ງສາຍພົວພັນທາງການທູດ ແລະ 40 ປີແຫ່ງວັນເຊັນສົນທິສັນຍາມິດຕະພາບ ແລະ ການຮ່ວມມືໃນປີ 2017 ເປັນຢ່າງດີ.
2 ຝ່າຍຢັ້ງຢືນວ່າ: ຈະສືບຕໍ່ສົມທົບກັນຢ່າງແໜ້ນແຟ້ນໃນບັນດາບັນຫາສາກົນ ແລະ ພາກພື້ນ, ບັນດາການເຄື່ອນໄຫວຢູ່ເວທີປາໄສຫລາຍຝ່າຍ, ຕັ້ງໜ້າປະກອບສ່ວນສ້າງປະຊາຄົມອາຊຽນ; ສົມທົບກັນ ແລະ ສົມທົບກັບບັນດາປະເທດ, ບັນດາອົງການຈັດຕັ້ງໃນການຄຸ້ມຄອງ ແລະ ນຳໃຊ້ແຫຼ່ງນ້ຳແມ່ນ້ຳຂອງໃຫ້ມີປະສິດທິຜົນ ແລະ ຍືນຍົງ; ສົມທົບກັນປະຕິບັດບັນດາໂຄງການຮ່ວມມືຢູ່ເຂດ 3 ຫຼ່ຽມພັດທະນາ ລາວ - ຫວຽດນາມ - ກຳປູເຈຍ ຢ່າງມີປະສິດທິຜົນ; ຫວຽດນາມ ຕັ້ງໜ້າສະໜັບສະໜູນ, ແບ່ງປັນບົດຮຽນ ເພື່ອໃຫ້ ລາວ ສຳເລັດໜ້າທີ່ສຳຄັນເປັນປະທານ ອາຊຽນປີ 2016. ກ່ຽວກັບບັນຫາທະເລຕາເວັນອອກ, 2 ຝ່າຍສະແດງຄວາມວິຕົກກັງວົນຕໍ່ສະພາບຄວາມເຄັ່ງຕຶງຢູ່ທະເລຕາເວັນອອກໃນປະຈຸບັນ ແລະ ເນັ້ນໜັກເຖິງຄວາມສຳຄັນຂອງການຮັກສາສັນຕິພາບ, ສະຖຽນລະພາບ, ຄວາມສະຫງົບປອດໄພຢູ່ທະເລຕາເວັນອອກ; ເຫັນດີເປັນເອກະສັນ ຊຸກຍູ້ການແກ້ໄຂບັນດາການຂັດແຍ້ງກັນຢູ່ທະເລຕາເວັນອອກດ້ວຍມາດຕະການສັນຕິພາບ ບົນພື້ນຖານກົດໝາຍສາກົນ; ພ້ອມກັບບັນດາຝ່າຍປະຕິບັດຖະແຫຼງການກ່ຽວກັບການປະພຶດຂອງຝ່າຍຕ່າງໆຢູ່ທະເລຕາເວັນອອກ (DOC) ຢ່າງຄົບຖ້ວນ ແລະ ມີປະສິດທິຜົນ ແລະ ບັນລຸໄດ້ປະມວນຂໍ້ກຳນົດການປະພຶດຢູ່ທະເລຕາເວັນອອກ (COC) ໂດຍໄວ ແນໃສ່ປົກປັກຮັກສາສັນຕິພາບ, ສະຖຽນລະພາບ, ການຮ່ວມມື ແລະ ການພັດທະນາຢູ່ພາກພື້ນ ແລະ ຢູ່ໃນໂລກ.
ຕອນບ່າຍຂອງວັນດຽວກັນ, ຢູ່ສຳນັກງານລັດຖະບານ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ພົບປະເຈລະຈາກັບທ່ານເລຂາທິການໃຫຍ່, ປະທານປະເທດລາວ ບຸນຍັງ ວໍລະຈິດ. ນະທີ່ນີ້, ທ່ານນາຍົກລັດຖະມົນຕີ ຫງວຽນຊວນຟຸກຢືນຢັນວ່າ, ລັດຖະບານ ຫວຽດນາມຈະສືບຕໍ່ເຮັດຈົນສຸດຄວາມສາມາດຂອງຕົນ, ສົມທົບກັນຢ່າງແໜ້ນແຟ້ນກັບລັດຖະບານ ລາວ ເພື່ອເພີ່ມພູນຄູນສ້າງສາຍພົວພັນມິດຕະພາບ, ການຮ່ວມມືທີ່ເປັນມູນເຊື້ອອັນດີງາມທີ່ມີຢູ່ແລ້ວໃຫ້ພັດທະນາຢ່າງເລິກເຊິ່ງ, ນຳມາເຊິ່ງຜົນປະໂຫຍດອັນແທດຈິງໃຫ້ປະຊາຊົນສອງປະເທດ. ທ່ານນາຍົກລັດຖະມົນຕີສະເໜີວ່າ, ສອງຝ່າຍຄວນເພີ່ມທະວີຄວາມສາມັກຄີ, ສືບຕໍ່ສົມທົບກັນຢ່າງແໜ້ນແຟ້ນໃນເວທີປາໄສພາກພື້ນ ແລະ ສາກົນ, ພິເສດແມ່ນໃນຂອບເຂດການຮ່ວມມືອາຊຽນ; ສູ້ຊົນປະກອບສ່ວນຮັກສາສະພາບແວດລ້ອມສັນຕິພາບ, ສະຖຽນລະພາບເພື່ອພັດທະນາ; ຮັກສາຫຼັກໝັ້ນ ແລະ ທັດສະນະລວມຂອງ ອາຊຽນໃນບັນດາບັນຫາສຳຄັນ ແລະ ຈຳເປັນສຳລັບພາກພື້ນ, ໃນນັ້ນມີບັນຫາທະເລຕາເວັນອອກ ແລະ ບັນດາບັນຫາຄຸ້ມຄອງ, ນຳໃຊ້ແຫຼ່ງນຳ້ແມ່ນຳ້ຂອງຢ່າງມີປະສິດທິຜົນ.
ທີ່ການພົບປະເຈລະຈາກັບທ່ານເລຂາທິການໃຫຍ່, ປະທານປະເທດລາວ ບຸນຍັງ ວໍລະຈິດ, ເຊິ່ງດຳເນີນໃນຕອນບ່າຍວັນທີ 25/4 ທີ່ສຳນັກງານສະພາແຫ່ງຊາດ, ທ່ານນາງປະທານສະພາແຫ່ງຊາດ ຫງວຽນທິກິມເງິນ ສະເໜີວ່າ, ໃນໄລຍະຈະມາເຖິງ, ສອງຝ່າຍເພີ່ມທະວີການຮ່ວມມື, ແລກປ່ຽນຂໍ້ມູນຂ່າວ, ບົດຮຽນໃນຂົງເຂດນິຕິບັນຍັດ, ຕິດຕາມກວດກາ ແລະ ຕັດສິນບັນດາບັນຫາໃຫຍ່ຂອງປະເທດຊາດ, ໃນນັ້ນເອົາໃຈໃສ່ເປັນພິເສດເຖິງການຊີ້ນຳ, ຕິດຕາມກວດກາການປະຕິບັດຂໍ້ຕົກລົງຂັ້ນສູງ, ບັນດາສັນຍາຮ່ວມມືລະຫວ່າງສອງປະເທດ. ທ່ານເລຂາທິການໃຫຍ່, ປະທານປະເທດລາວ ບຸນຍັງ ວໍລະຈິດ ປາຖະໜາວ່າ, ສະພາແຫ່ງຊາດສອງປະເທດສືບຕໍ່ຍູ້ແຮງ, ເພີ່ມທະວີການຮ່ວມມື, ແບ່ງປັນບົດຮຽນ, ສົມທົບກັນຢ່າງແໜ້ນແຟ້ນໃນບັນດາບັນຫາເຊິ່ງທັງສອງຝ່າຍຕ່າງມີຄວາມສົນໃຈ.
ຕອນຄຳ່ຂອງວັນດຽວກັນ, ຢູ່ສູນກອງປະຊຸມສາກົນ, ທ່ານເລຂາທິການໃຫຍ່ ຫງວຽນຟູ໋ຈ້ອງ ໄດ້ເປັນເຈົ້າພາບຈັດງານລ້ຽງຮັບຕ້ອນ ທ່ານເລຂາທິການໃຫຍ່, ປະທານປະເທດລາວ ບຸນຍັງ ວໍລະຈິດ ພ້ອມກັບບັນດາສະມາຊິກໃນຄະນະຜູ້ແທນຂັ້ນສູງ ລາວທີ່ມາຢ້ຽມຢາມສັນຖະວະໄມຕີ ຫວຽດນາມເປັນທາງການຢ່າງສົມກຽດ.
(ແຫຼ່ງຄັດຈາກ VOV)